ROZHODNUTIE RADY
z 2. júna 2004
o existencii nadmerného deficitu v Holandsku
(2005/136/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 6,
so zreteľom na odporúčanie Komisie,
so zreteľom na pripomienky podané Holandskom,
keďže:
(1)
Podľa článku 104 zmluvy členské štáty sa vyhýbajú nadmernému štátnemu deficitu.
(2)
Základným cieľom Paktu stability a rastu sú zdravé verejné financie ako prostriedok posilňujúci podmienky pre stabilitu cien a pre silný udržateľný rast vedúci k vytváraniu pracovných miest.
(3)
Postup pri nadmernom deficite podľa článku 104 umožňuje prijať rozhodnutie o existencii nadmerného deficitu; Protokol o postupe pri nadmernom deficite, ktorý je prílohou zmluvy, stanovuje ďalšie opatrenia týkajúce sa vykonávania postupu pri nadmernom deficite. Nariadenie Rady ES č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločensva (1), stanovuje podrobné pravidlá a definície pre uplatňovanie ustanovenia uvedeného protokolu.
(4)
Článok 104 ods. 5 zmluvy vyžaduje, aby Komisia predložila Rade stanovisko, ak sa Komisia domnieva, že v členskom štáte existuje alebo by mohol vzniknúť nadmerný deficit. Komisia 19. mája 2004 predložila takéto stanovisko týkajúce sa Holandska Rade. Po preskúmaní všetkých príslušných faktorov, ktoré sa brali do úvahy v jej správe podľa článku 104 ods. 3, a so zreteľom na stanovisko Hospodárskeho a finančného výboru podľa článku 104 ods. 4 dospela vo svojom stanovisku z 19. mája 2004 k záveru, že v Holandsku existuje nadmerný deficit.
(5)
Článok 104 ods. 6 zmluvy ustanovuje, že Rada by mala zvážiť všetky pripomienky, ktoré si želá dotknutý členský štát predložiť pred rozhodnutím, po celkovom zhodnotení, či existuje nadmerný deficit.
(6)
Celkové zhodnotenie vedie k záveru, že štátny deficit dosiahol v Holandsku 3,2 % HDP v roku 2003, a že porušenie 3 % referenčnej hodnoty HDP ustanovenej v zmluve nastalo napriek zásadným úsporným opatreniam orgánov. Podľa Komisie je porušenie 3 % hranice HDP v roku 2003 spôsobené najmä spomalením ekonomického rastu. Prekročenie štátneho deficitu nad 3 % referenčnej hodnoty HDP však nevyplýva z nezvyčajnej udalosti mimo kontroly holandských orgánov, ani nie je výsledkom závažného hospodárskeho poklesu v zmysle Paktu stability a rastu, ktorý sa definuje ako pokles reálneho HDP minimálne o 2 %. Aj pri zohľadnení dodatočných opatrení, o ktorých rozhodli orgány 16. apríla 2004, ktoré neboli zahrnuté do prognózy Komisie z jari 2004, existuje riziko, že štátny deficit by mohol byť aj v roku 2004 vyšší ako 3 % HDP. To naznačuje, že porušenie 3 % referenčnej hodnoty HDP ustanovenej v zmluve pre deficit nemusí byť dočasné. Napokon ukazovateľ dlhu, ktorý podľa jarnej prognózy Komisie dosiahne v roku 2004 56,3 % HDP, zostane v tom roku naďalej pod referenčnou hodnotou 60 % HDP ustanovenou v zmluve,
PRIJALA TOTO ROZHODNUTIE:
Článok 1
Z celkového hodnotenia vyplýva, že v Holandsku nadmerný deficit existuje.
Článok 2
Toto rozhodnutie je adresované Holandskému kráľovstvu.
V Luxemburgu 2. júna 2004